SKRIFTLIG FORESPØRGSEL E-3235/02

af Sebastiano Musumeci (UEN), Cristiana Muscardini (UEN)og Franz Turchi (UEN) til Kommissionen

(15. november 2002)

Om: Etna

Etnas udbrud, der understreger, hvor lidt vi ved om sammenhængen mellem jordens indre og vulkanudbrud, har alvorlige konsekvenser for de økonomiske aktiviteter i området, der afhænger af landbrug og turisme.

Lukningen af lufthavnen i Catania har medført et sammenbrud i turistsektoren, hvor 90 % af de forventede reservationer er blevet annulleret.

Ud over de direkte ofre for jordskælvet i Santa Veneria og Giarre er også en lang række arbejdere blevet ramt af den alvorlige økonomiske krise. Vil Kommissionen på baggrund heraf sørge for, at der øjeblikkelig ydes hjælp fra katastrofefonden, der for nylig blev oprettet via Parlamentets budget, til de hjemløse i Santa Veneria og Giarre og omegn?

Vil den træffe foranstaltninger til oprettelse af en europæisk myndighed, der ikke blot træder i funktion i tilfælde af ekstraordinære hændelser, men som også løbende varetager overvågningen af vulkaner og jordskælv?

Kan Kommissionen gøre en indsats for, at Sicilien ikke marginaliseres på grund af skræmmende billeder af en hændelse, som har været et almindeligt fænomen i over 50 000 år, og som også bør behandles som sådan?

Svar afgivet på Kommissionens vegne af Michel Barnier

(28. januar 2003)

Kommissionen udtrykker sin medfølelse med indbyggerne i Santa Verenna, Gierra og de omkringliggende regioner, der er blevet hårdt ramt af Etnas seneste udbrud.

Den er villig til, med henblik på at hjælpe disse regioner, at behandle en eventuel ansøgning fra de italienske myndigheder om revidering af det operationelle program for regionen Sicilien. Kommissionen har tidligere reageret positivt på ansøgninger om en fleksibel anvendelse af strukturfondene i overensstemmelse med de gældende regler, når regioner, der var blevet ramt af naturkatastrofer, har anmodet den herom. En yderligere tildeling af midler vil eventuelt kunne komme på tale inden for rammerne af resultatreserven. Denne vil fra 2004 blive allokeret til programmet, forudsat at midtvejsevalueringen viser sig at være positiv.

Regionen Sicilien kan også anvende foranstaltning 4.15, aktion C), i det regionale operationelle program for 2000-2006 under strukturfondenes mål 1, der medfinansieres af Den Europæiske Udviklings- og Garantifond for Landbruget (EUGFL) Udviklingssektionen. Denne foranstaltning giver mulighed for i forbindelse med en naturkatastrofe at intervenere i form af investeringer i infrastrukturer uden for landbrugssektoren, der er nødvendige for at bevare de økonomiske aktiviteter, samt i udbedringen og genopbyggelsen af den flerårige kultur af afgrøder, dyrebestanden, bygninger, infrastrukturer, maskiner og udstyr. Der påtænkes en offentlig støtte på omkring 20 mio. EUR, hvoraf de 10,4 mio. EUR kommer fra EUGFL.

De italienske myndigheder har i øvrigt for nylig indsendt en ansøgning til Kommissionen om at få tildelt midler fra den Europæiske Unions Solidaritetsfond(1). Ansøgningen er i øjeblikket til behandling. Såfremt den opfylder de i forordningen for denne fond omhandlede betingelser, vil Kommissionen hurtigst muligt foreslå budgetmyndigheden et ændrings- og tillægsbudget, der skal frigøre tilstrækkelige midler.

Med hensyn til statsstøtte fastsætter EF-traktatens artikel 87, stk. 2, litra b, at der kan ydes støtte med det formål at afhjælpe de skader, der er opstået som følge af naturkatastrofer eller ekstraordinære hændelser. Kommissionen godkender derfor tildelinger af støtte på op til 100 % af kompensationen for skader, der er opstået i forbindelse med en naturkatastrofe.

Kommissionen deler det ærede medlems bekymring vedrørende nødvendigheden af en løbende overvågning af Etna. Det Fælles Forskningscenter (FFC) kan faktisk yde videnskabelig bistand til overvågning på to områder overvågning af den troposfæriske aerosol og jordbevægelser som følge af vulkansk aktivitet. FFC's arbejde, som udføres i samarbejde med det polytekniske institut i Milano, kan faktisk bidrage til oprettelsen af et fast overvågningssystem, der styres af de italienske myndigheder.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.